《闻刘行简给事休致作诗寄之》
宋代·王洋

郡下一卷书，云自邮签来。
剥啄惊书眠，柴门手自开。
上有骊珠惊，照耀分尘埃。
读之未尽行，喜焰生寒灰。
黄门白首郎，上疏称乞骸。
帝曰大布衣，锡汝升文阶。
天孙铅录秘，论撰须儒魁。
荣名不汝遗，汝往时钦哉。
夕即拜帝命，雪涕何纷漼。
恩许归旧庐，径卧南山斋。
此翁山泽仙，不赋章绶材。
误因文彩露，遂落天纲恢。
一游三十年，所得非不谐。
文名动青琐，笔力幽黄能。
左省岂不荣，珠庭重徘徊。
巢父一掉头，百挽终不回。
吾意天地间，清风有根栽。
人心感披拂，达者分条枚。
二疏杨巨源，同上百尺台。
刘翁传其风，苍舒次聩敳。
况复祖子孙，此道同胚胎。
前刘脱功名，养气中婴孩。
至今一箭诗，讽咏及陪台。
翁今亦何有，旷达忘悲哀。
清风既不死，瓶大无耻壘。
岁晚春物动，吴山发寒梅。
愿翁强赋之，为花吐琼瑰。
床头拂易传，床下鸣新醅。
它时三径边，为翁剪蒿莱。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。